Awie (penyanyi)

Penglibatan awal

Pada usia 17 tahun, Awie bekerja di Panggung Aniversary, Kuala Lumpur. Tugasnya membolehkan Awie mendampingi beberapa selebriti popular ketika itu seperti kumpulan Search, Bloodshed, Ella & The Boys dan Sweet Charity.

Wings dan penyertaan semula

Awie memulakan kerjaya muziknya di Kuala Lumpur pada tahun 1985 dengan menganggotai kumpulan Wings sebagai penyanyi. Mereka memulakan debutnya dengan album Belenggu Irama pada tahun 1987. Album berikutnya, Hukum Karma menampilkan lagu "Misteri Mimpi Syakilla" (yang dikarang oleh J.S. Kevin) dan "Taman Rashidah Utama" (ditulis oleh penerbit Bob Lokman). Pelbagai album studio seterusnya diikuti dengan album Teori Domino, Jerangkung Dalam Almari dan Bazooka Penaka termasuk gandingan bersama kumpulan Search yang tampil dengan album berjudul Double Trouble. Sejumlah hits Wings dikarang oleh penyanyi-penulis lagu M. Nasir dan Loloq.
Awie meninggalkan kugiran itu pada tahun 1993 selepas melaporkan perselisihan dengan anggota Wings yang lain, dan mengejar kerjaya sebagai artis solo dan pelakon. Selain kumpulan asalnya Wings, Awie telah menggantikan seketika tempat Amy Search sebagai penyanyi kumpulan Search dengan muncul satu album berjudul Bikin Wilayah dan seterusnya beliau menubuhkan kumpulan tersendirinya yang dinamakan Dragon Malaya pada tahun 2000. Awie kembali menyertai Wings pada penghujung tahun 2000 selepas respon penggemar suam untuk penggantinya Mus (dahulunya daripada May) dan Mel (penyanyi kelab). Kugiran ini masih aktif. Penampilan dan rakaman konsert baru-baru ini termasuk Wings Alive 2006 dan Wings Live In KL 1991.

Kerjaya solo

Selepas Awie meninggalkan Wings pada tahun 1994, Awie telah merakamkan lima album sebagai artis solo.

Kerjaya filem

Awie memulakan kerjaya lakonannya pada tahun 1993 dengan filem Pemburu Bayang ketika masih bersama Wings. Filem lain setelah keluar dari Wings Awie berjaya diikuti dengan filem-filem lain, yang lebih menonjol seperti Sembilu dan Bara. Baru-baru ini Awie menumpukan perhatian kepada peranan komedi. Sehingga kini Awie masih mengekalkan kerjayanya sebagai pelakon watak hero.

Kehidupan peribadi

Perkahwinan pertama Awie adalah dengan Arni Nazira Anuar, juga seorang penyanyi pada 10 Disember 1998 dan mereka dikurniakan dua orang cahaya mata perempuan iaitu Putri Aleeya Antasha (lahir pada 2000) dan Putri Aleefa Antasha (lahir pada 2002). Tetapi pada September 2006, Arni telah membuat tuntutan cerai selepas terbongkarnya perkahwinan kedua Awie yang dilangsungkan secara rahsia di Thailand. Isteri kedua Awie ialah Rozana Misbun, adik kepada pelakon Haliza Misbun. Pada 16 Oktober 2006, Awie dan Arni sah bercerai dengan talak satu di Mahkamah Rendah Syariah Kuantan Pahang di hadapan Hakim Syarie Abdul Wahid Md Ali.
Bersama Rozana pula, Awie telah dikurniakan tiga orang lagi cahaya mata iaitu Putra Ahmad Merrah (lahir 2007), Putra Ahmad Rezzki (2008) dan Putri Qasseh Antasha (lahir pada 19 April 2010). Pada 1 November 2014, talak antara penyanyi Awie dan Rozana Misbun gugur selepas Rozana berjaya mendapatkan tuntutan fasak secara taklik daripada Pejabat Majlis Agama Islam, Songkhla Thailand.  
Pada 7 Oktober 2016, Awie mendirikan rumah tangga bersama Sharifah Ladyana Syed Shamsuddin.

Darjah kebesaran

Pada 2017, Awie telah dikurniakan Darjah Dato' Indera Mahkota Pahang yang membawa gelaran Dato' oleh Sultan Ahmad Shah. Kini, beliau digelar sebagai Dato' Ahmad Azhar bin Othman atau Dato' Awie.